Komission asetus (EY) N:o 843/2002, annettu 21 päivänä toukokuuta 2002, mansikoiden kaupan pitämistä koskevista vaatimuksista ja asetuksen (ETY) N:o 899/87 muuttamisesta



Virallinen lehti nro L 134 , 22/05/2002 s. 0024 - 0028



Komission asetus (EY) N:o 843/2002, annettu 21 päivänä toukokuuta 2002, mansikoiden kaupan pitämistä koskevista vaatimuksista ja asetuksen (ETY) N:o 899/87 muuttamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96(1), sellaisena kuin se on viimeksi muutettuna asetuksella (EY) N:o 545/2002(2), ja erityisesti sen 2 artiklan 2 kohdan ja 3 artiklan 3 kohdan c alakohdan, sekä katsoo seuraavaa: (1) Mansikat mainitaan asetuksen (EY) N:o 2200/96 liitteessä I lueteltujen niiden tuotteiden joukossa, joille on vahvistettava vaatimukset. Kirsikoiden ja mansikoiden laatuvaatimuksista 30 päivänä maaliskuuta 1987 annettua komission asetusta (ETY) N:o 899/87(3), sellaisena kuin se on viimeksi muutettuna asetuksella (EY) N:o 888/97(4), on muutettu useita kertoja, eikä se ole enää oikeudellisesti selkeä. (2) Mansikoita koskeva sääntely olisi selvyyden vuoksi erotettava itsenäiseksi muista asetukseen (ETY) N:o 899/87 sisältyvistä tuotteista. Tässä yhteydessä olisi maailmankaupan avoimuuden vuoksi otettava huomioon Yhdistyneiden Kansakuntien Euroopan talouskomission helposti pilaantuvien tuotteiden laatuvaatimusten asettamista ja laadun kehittämistä käsittelevän työryhmän mansikoille suosittelemat vaatimukset. Mansikoita koskeva sääntely olisi sen vuoksi syytä laatia uudelleen ja kumota asetuksen (ETY) N:o 899/87 liite II. (3) Näiden uusien vaatimusten tarkoituksena on poistaa markkinoilta laadultaan epätyydyttävät tuotteet, ohjata tuotantoa kuluttajien vaatimuksia tyydyttäväksi sekä helpottaa kauppasuhteita tasapuolisen kilpailun pohjalta ja auttaa näin parantamaan tuotannon kannattavuutta. (4) Näitä vaatimuksia sovelletaan kaikissa kaupan pitämisen vaiheissa. Tuotteiden pitkät kuljetusmatkat, pitkähkö varastointi tai erilaiset käsittelyt saattavat aiheuttaa niissä biologisesta kehittymisestä tai pilaantumisalttiudesta johtuvaa laadun heikkenemistä. Nämä muutokset on syytä ottaa huomioon sovellettaessa vaatimuksia lähettämisvaihetta seuraavissa kaupan pitämisen vaiheissa. Erityisen huolellisesti lajiteltavissa ja pakattavissa ekstraluokan tuotteissa on otettava huomioon ainoastaan tuoreuden ja nestejännityksen väheneminen. (5) Riittävää kypsyyttä koskevan vaatimuksen on sisällyttävä mansikoiden vähimmäisvaatimuksiin, jotta ne olisivat kaupan pitämistä koskevien vaatimusten mukaisia, mutta asiaa koskevan puolueettoman ja luotettavan arviointiperusteen vahvistaminen ei ole mahdollista tällä hetkellä käytössä olevien tieteellisten tietojen ja menetelmien perusteella. (6) Suomen ja Tanskan tuotantoalueella pidetään perinteisesti kaupan tietyn lajisia mansikoita, joiden verhiö irtoaa helposti poimimisen yhteydessä. Nämä kaksi jäsenvaltiota ovat pyytäneet asetuksen (EY) N:o 2200/96 mukaisesti, että kyseisillä alueilla tuotettuihin ja kulutettuihin mansikoihin ei sovellettaisi vaatimusten noudattamista koskevaa velvollisuutta. Olisi näin ollen säädettävä asiaa koskevasta poikkeuksesta. (7) Tässä asetuksessa säädetyt toimenpiteet ovat tuoreiden hedelmien ja vihannesten hallintokomitean lausunnon mukaiset, ON ANTANUT TÄMÄN ASETUKSEN: 1 artikla CN-koodiin 0810 10 00 kuuluvien mansikoiden kaupan pitämisen vaatimukset ovat liitteessä. Nämä vaatimukset koskevat kaikkia kaupan pitämisen vaiheita asetuksessa (EY) N:o 2200/96 säädetyin edellytyksin. Lähettämisvaihetta seuraavissa vaiheissa tuotteissa voi kuitenkin esiintyä vaatimusten määräyksiin nähden: a) vähäistä tuoreuden ja täyden nestejännityksen vähenemistä; b) muissa kuin ekstraluokkaan luokitelluissa tuotteissa niiden kehityksestä ja enemmän tai vähemmän pilaantuvasta luonteesta johtuvia vähäisiä muutoksia. 2 artikla 1. Poiketen siitä, mitä tässä asetuksessa säädetään, sellaisiin lajikkeisiin kuuluvat Suomessa ja Tanskassa tuotetut mansikat, joista verhiö irtoaa helposti poimimisen yhteydessä, voidaan myydä ilman verhiötä tuotantoalueella. 2. Edellä olevan 1 kohdan soveltamiseksi kaikkiin pakkauksiin tai eriin on lisättävä muiden pakollisten merkintöjen lisäksi seuraava merkintä: - suomeksi: "myydään ainoastaan ... (tuotantoalueella)", - tanskaksi: "må kun sælges i ... (tuotantoalue)", - ruotsiksi: "får endast säljas i ... (tuotantoalue)". 3 artikla Muutetaan asetus (ETY) N:o 899/87 seuraavasti: a) Korvataan otsikko seuraavasti: "Komission asetus (ETY) N:o 899/87, annettu 30 päivänä maaliskuuta 1987, kirsikoiden laatuvaatimusten vahvistamisesta". b) Korvataan 1 artiklan ensimmäinen kohta seuraavasti: "1. CN-koodiin 0809 20 95 kuuluviin kirsikoihin sovellettavat laatuvaatimukset ovat tämän asetuksen liitteessä.". c) Poistetaan liite II. d) Korvataan liitteessä I oleva ilmaisu "LIITE I" ilmaisulla "Liite". 4 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan sen voimaantulokuukautta seuraavan kolmannen kuukauden ensimmäisestä päivästä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä toukokuuta 2002. Komission puolesta Franz Fischler Komission jäsen (1) EYVL L 297, 21.11.1996, s. 1. (2) EYVL L 84, 28.3.2002, s. 1. (3) EYVL L 88, 31.3.1987, s. 17. (4) EYVL L 126, 17.5.1997, s. 11. LIITE MANSIKOITA KOSKEVAT VAATIMUKSET I TUOTTEEN MÄÄRITELMÄ Nämä vaatimukset koskevat lajin Fragaria L. lajikkeiden mansikoita, jotka on tarkoitettu myytäviksi kuluttajille tuoreina, jalostukseen tarkoitettuja mansikoita lukuun ottamatta. II LAATUA KOSKEVAT MÄÄRÄYKSET Vaatimusten tarkoituksena on määritellä mansikoiden laatu kauppakunnostuksen ja pakkaamisen jälkeen. A Vähimmäisvaatimukset Ottaen huomioon kullekin luokalle annetut erityismääräykset ja sallitut poikkeamat mansikoiden on oltava kaikissa luokissa: - eheitä, - terveitä; tuotteita, joissa on mätää, tai kulutukseen muuten kelpaamattomiksi pilaantuneita tuotteita, ei sallita, - puhtaita, lähes vailla näkyviä vieraita aineita, - tuoreennäköisiä mutta pesemättömiä, - lähes vailla tuholaisia, - lähes vailla tuholaisten aiheuttamia vikoja, - verhiöllisiä (lukuun ottamatta metsämansikoita); verhiön ja kukkaperän, silloin kun se on mukana, on oltava tuoreita ja vihreitä, - vailla epätavallista pintakosteutta, - vailla vierasta hajua ja/tai makua. Mansikoiden on oltava huolellisesti poimittuja. Niiden on oltava riittävän kehittyneitä ja kypsiä. Mansikoiden kehitysasteen ja kunnon on oltava sellainen, että ne: - kestävät kuljetuksen ja käsittelyn, sekä - saapuvat tyydyttävässä kunnossa määräpaikkaan. B Luokitus Mansikat luokitellaan kolmeen jäljempänä määriteltävään luokkaan. i) Ekstraluokka Tähän luokkaan luokiteltujen mansikoiden tulee olla erittäin hyvälaatuisia. Niillä on oltava lajikkeelle tyypilliset ominaisuudet. Niiden on oltava kiiltäviä, lajikkeen ominaisuudet huomioon ottaen. Niissä ei saa olla multaa. Niiden on oltava täysin virheettömiä, lukuun ottamatta hyvin vähäisiä pintavirheitä, jos virheet eivät vaikuta tuotteen ulkonäköön, laatuun, säilyvyyteen tai pakkauksen ulkoasuun. ii) I luokka Tähän luokkaan luokiteltujen mansikoiden on oltava hyvälaatuisia. Niiden on oltava väriltään ja muodoltaan lajikkeelle tyypillisiä. Niissä voi olla seuraavanlaisia vähäisiä virheitä, jos virheet eivät vaikuta tuotteen ulkonäköön, laatuun, säilyvyyteen tai pakkauksen ulkoasuun: - vähäisiä muotovirheitä, - pieni vaalea alue, joka ei ole suurempi kuin kymmenesosa hedelmän pinta-alasta, - vähäisiä pinnalla olevia painumia. Niissä ei käytännössä katsoen saa olla multaa. iii) II luokka Tähän luokkaan kuuluvat mansikat, joita ei voida luokitella ylempiin luokkiin mutta jotka vastaavat edellä määriteltyjä vähimmäisvaatimuksia. Niissä voi olla seuraavanlaisia virheitä edellyttäen, että niiden laatuun, säilyvyyteen tai ulkoasuun liittyvät olennaiset ominaispiirteet säilyvät muuttumattomina. - muotovirheitä, - vaalea alue, jonka pinta-ala ei ole suurempi kuin viidesosa hedelmän pinta-alasta, - vähäisiä kuivia pintavikoja, jotka todennäköisesti eivät kehity, - vähäisiä mullan jäännöksiä. III KOKOLAJITTELUA KOSKEVAT MÄÄRÄYKSET Koko määritetään poikkileikkauksen suurimman halkaisijan mukaan. Mansikoiden on täytettävä seuraavat vähimmäiskoot: - Ekstraluokka: 25 mm. - Luokat I ja II: 18 mm. Metsämansikoilta ei vaadita vähimmäiskokoa. IV SALLITTUJA POIKKEAMIA KOSKEVAT MÄÄRÄYKSET Jokaisessa pakkauksessa sallitaan laatu- ja kokopoikkeamien rajoissa tuotteita, jotka eivät ole mainitun laatuluokan vaatimusten mukaisia. A Sallitut laatupoikkeamat i) Ekstraluokka Viisi prosenttia lukumäärästä tai painosta mansikoita, jotka eivät vastaa tämän luokan vaatimuksia mutta jotka täyttävät I luokan vaatimukset tai jotka poikkeuksellisesti hyväksytään tämän luokan sallittujen poikkeamien rajoissa. Viallisia hedelmiä hyväksytään näiden poikkeamien rajoissa enintään kaksi prosenttia. ii) I luokka Kymmenen prosenttia lukumäärästä tai painosta mansikoita, jotka eivät vastaa tämän luokan vaatimuksia mutta jotka täyttävät II luokan vaatimukset tai jotka poikkeuksellisesti hyväksytään tämän luokan sallittujen poikkeamien rajoissa. Viallisia hedelmiä hyväksytään näiden poikkeamien rajoissa enintään kaksi prosenttia. iii) II luokka Kymmenen prosenttia lukumäärästä tai painosta mansikoita, jotka eivät vastaa tämän luokan vaatimuksia eivätkä vähimmäisvaatimuksia, lukuun ottamatta tuotteita, joissa on mätää, selviä vaurioita tai jotka ovat muuten pilaantuneet kulutukseen kelpaamattomiksi. Viallisia hedelmiä hyväksytään näiden poikkeamien rajoissa enintään kaksi prosenttia. B Sallitut kokopoikkeamat Kaikki luokat: Kymmenen prosenttia lukumäärästä tai painosta mansikoita, jotka eivät vastaa vaadittua vähimmäiskokoa. V PAKKAUKSEN ULKOASUA KOSKEVAT SÄÄNNÖKSET A Tasalaatuisuus Jokaisen pakkauksen sisällön on oltava tasalaatuinen, ja kukin pakkaus saa sisältää ainoastaan samaa alkuperää, lajiketta ja laatua olevia mansikoita. Ekstraluokassa mansikoiden on metsämansikoita lukuun ottamatta oltava kypsyydeltään, väriltään ja kooltaan erityisen tasalaatuisia ja yhdenmukaisia. I luokassa niiden ei tarvitse olla kooltaan yhtä yhdenmukaisia. Pakkauksen sisällön näkyvän osan on edustettava koko sisältöä. B Pakkaaminen Mansikat on pakattava siten, että ne tulevat suojatuiksi sopivalla tavalla. Pakkauksen sisällä käytettävien materiaalien on oltava uusia, puhtaita ja sellaisia, ettei niistä aiheudu tuotteiden ulkoista eikä sisäistä pilaantumista. Kaupallisilla merkinnöillä varustettujen materiaalien, erityisesti paperien ja etikettien, käyttö on sallittua edellyttäen, että painatus ja kiinnitys tehdään myrkyttömällä painovärillä ja liimalla. Ekstraluokan mansikoiden ulkoasun on oltava erityisen huoliteltu. Pakkauksissa ei saa olla mitään vieraita esineitä. VI MERKITSEMISTÄ KOSKEVAT MÄÄRÄYKSET Kunkin pakkauksen samalla sivulla on oltava selvin, pysyvin ja ulospäin näkyvin kirjaimin seuraavat merkinnät: A Tunnistusmerkinnät Pakkaaja ja/tai lähettäjä: Nimi ja osoite tai virallisesti annettu tai hyväksytty tunnus. Jos käytetään koodia (tunnusta), merkintä "pakkaaja" ja/tai "lähettäjä" (tai vastaava lyhenne) on kuitenkin merkittävä kyseisen koodin (tunnuksen) läheisyyteen. B Tuote - "Mansikoita", jos pakkauksen sisältö ei ole näkyvissä, - Lajikkeen nimi (vapaaehtoinen). C Tuotteen alkuperä - Alkuperämaa ja tarvittaessa tuotantoalue tai kansallinen, alueellinen tai paikallinen nimitys. D Kaupalliset tiedot - Luokka. B Virallinen tarkastusmerkintä (vapaaehtoinen)